Skæve vinkler på fredag aftens Superligaopgør på Sydbank Park i Haderslev. Vidste du således…

- at den forestående duel er Superligakamp nummer 35 mellem SønderjyskE og AaB. Statistikken siger 13 sejre til AaB, ni uafgjorte og 12 nederlag samt en målscore på 47-45 i AaB’s favør.



- at AaB har fået point i de seneste fem Superligakampe på udebane mod SønderjyskE (3V-2U-0T). Faktisk har AaB som oftest taget point med hjem fra Haderslev, idet det er blevet til point i 13 ud af 18 Superliga-udekampe mod SønderjyskE (7V-6U-5T).



- at klubbernes seneste indbyrdes møde på Sydbank Park 1. marts 2018 sluttede 1-0 til AaB efter en tidlig hovedstødstræffer af Jores Okore.



- at fra den nuværende trup har udover Jores Okore (1 mål) også Kasper Risgård (3 mål), Kasper Kusk (2), Jannik Pohl (1), Frederik Børsting (1), Rasmus Würtz (1) og Patrick Kristensen (1) tidligere været på måltavlen for AaB i en Superligakamp mod SønderjyskE.



- at ud af de 34 tidligere Superligakampe mod SønderjyskE har AaB scoret først i 17 tilfælde, hvilket har resulteret i 12 sejre, to uafgjorte og tre nederlag. Omvendt har SønderjyskE scoret kampens første mål i 15 tilfælde, hvilket har givet AaB én sejr, fem uafgjorte og ni nederlag.



- at på trods af blot 34 indbyrdes spillede Superligakampe, er der dømt ti straffespark i opgør mellem SønderjyskE og AaB. Alene i de fire seneste indbyrdes Superligaopgør er der dømt fem straffespark, hvoraf de tre har været til AaB med to scoringer som udfald.



- at AaB er uden sejr i de seneste seks Superligakampe på fremmed græs, hvor det er blevet til to uafgjorte og fire nederlag. Seneste sejr på udebane daterer sig således tilbage til netop 1. marts 2018 og 1-0 gevinsten i Haderslev.



- at sæsonens første Superligakamp har betydet point for AaB i hver af de seneste otte sæsoner. I to tilfælde har AaB lagt ud med en sejr, i de seks andre med uafgjort, heriblandt de seneste fire sæsonåbninger, hvoraf de tre seneste alle er endt 1-1.



- at AaB har mødt SønderjyskE med fredag aftens dommer Jens Maae som dommer ved tre tidligere lejligheder i Superligaen. Og det har været tre glædelige bekendtskaber, idet alle tre kampe er endt med sejr til AaB, heriblandt føromtalte sejr på 1-0 i det seneste opgør i marts 2018.



- at AaB’s tre tidligere besøg i Haderslev på en fredag alle er endt med en sejr til AaB, senest i november 2015. Det er samtidig AaB’s seneste sejr i en fredagsudekamp i Superligaen, idet de fem efterfølgende er endt med en uafgjort og fire nederlag. Dengang i november (6.) 2015 var det to træffere af Thomas Enevoldsen, der sørgede for en 2-1 sejr til AaB.



- at AaB blot en gang tidligere har spillet en Superligakamp på datoen 13. juli. I 2012 var modstanderen AGF i Aarhus med 1-1 som resultat. Her udlignede Jeppe Curth i sidste minut for AaB.



- at på opfordring fra hovedparten af klubbernes fans vil der fra den kommende sæson - og for første gang siden 2011 - være separat indløb ved alle Superligakampe.



(Statistisk kilde: danskfodbold.com og aabsport.dk).